Olimpiese kampioen pleit onskuldig | Netwerk24
Deur Wim Pretorius 08 Februarie 2021 19:55
Die Olimpiese kampioen in die 100 m-hekkies, Brianna McNeal, is uit atletiek geskors nadat sy reëls met betrekking tot verbode middels oortree het, maar beweer sy is onskuldig.
Atletiek se Integriteitseenheid (AIU) het dié 29-jarige Amerikaner daarvan beskuldig dat sy "gepeuter het met die bestuursproses van toetsuitslae vir verbode middels".
Brianna McNeal sê sy is onskuldig nadat sy voorlopig uit atletiek geskors is. Foto: Getty Images
Sy kan gevolglik van die kans ontneem word om aan die Olimpiese Spele deel te neem en haar titel in Tokio te probeer verdedig.
"As jy my vra, lê die probleem eerder by die toetsstelsel, maar dit is 'n onderwerp vir 'n ander dag," het McNeal in 'n plasing op Instagram gesê.
Sy sê dat sy in 'n kwessie van 'n week 'n enkelbesering opgedoen het en toe boonop deur Covid-19 getref is.
"Ek wil al die egte mense bedank wat my ondersteun deur een van die moeilikste tye van my lewe," sê sy verder.
"My borg, Nike, dankie. Dit was 'n rowwe paar weke; van dié nuus, tot die enkelbesering en toe om Covid-19 te kry in 'n kwessie van 'n week, was rof. Hou my in jul gebede."
Sy wou nie veel besonderhede oor haar voorlopige skorsing gee nie, maar sê sy sal die aap uit die mou laat sodra "alles oorgewaai het".
"Wat my situasie betref, ek is steeds ek. Baie skoon (sonder opkikkers), baie eerlik en deursigtig.
"Ek sal aanhou swoeg en my absolute bes doen om kop bo water te hou.
McNeal het goud gewen op die Olimpiese Spele in Rio de Janeiro, nadat sy drie jaar voor dit, in Moskou, die wêreldtitel agter haar naam geskryf het.
Sy kon egter nie aan 2017 se Wêreldkampioenskappe in Londen deelneem nie nadat sy drie opkikkertoetse binne 12 maande misgeloop het en toe ook geskors is.
Indien sy aan die huidige klag teen haar skuldig bevind word, kan dit op 'n skorsing van vier jaar uitloop en kan dié tydperk selfs tot agt jaar verleng word, omdat sy reeds in die verlede oortree het.